FRANČIŠKA PRAČEK

Frančiška Praček, rojena Repič, je bila rojena 24. 2. 1929 v Sanaboru.

**Na obdobje druge svetovne vojn nima veliko lepih spominov. Bili so pregnani iz vasi, močno jo je zaznamovala smrt mame, po njej je morala ona skrbeti za družino. Odpeljali so ji brate. S partizani so bili precej v stiku, tudi njeni domači so šli med partizane.**

Mama ji je umrla 1942, zato je morala pri trinajstih letih prevzeti nadzor nad gospodinjstvom. Brata sta bila pri vojakih. Tisti, ki se je vrnil po razpadu Italije, je bil nato član gospodarskega sveta za severno Vipavsko dolino. Kmalu je bil izdan in zaprt ter se nikoli ni več vrnil. Vsa njena družina je bila politično »za slovensko stran«.

Italijansko šolo je obiskovala do dvanajstega leta (pet razredov), potem je morala pomagati doma. Gospa Praček je imela zelo rada šolo, še posebej matematiko. Italijanščina pa ji ni šla preveč dobro, čeprav so morali govoriti samo v italijanščini. Ko sta nekoč njen brat in njegov prijatelj govorila slovensko, so ju tepli. Nekoč je dobila ponudbo, da lahko gre v Videm (Udine) na športno šolo, a ji oče ni dovolil. “Kdo bo pa krave pasel?!” ji je rekel.

Njena družina je bila neprestano v stiku s partizani. Ker so partizani poznali družino, so se pogosto ustavljali pri njih. Včasih, ko sami niso mogli, so dekleta zanje nosila pošto na Slap, od koder so jo potem pošiljali naprej.

S partizani je imela dobre izkušnje. Ti so bili večinoma domačini in znanci, ki sta jih njen oče pa tudi ona, vse dobro poznala. Velikokrat so v njihovi hiši čakali na partizanske kurirje ali se skrivali pred italijanskimi ali nemškimi vojaki.

Nekoč so v hiši skrivali pregnanca, na katerega je bila razpisana nagrada. Ko so prišli Italijani, so ga z zvijačo spravili iz hiše in le po srečnem naključju je ušel. “Nikdar ne bo več take solidarnosti, kot je bila takrat med vojno,” pravi gospa Frančiška.

Strah jih je bilo skoraj ves čas, vendar se takrat pravzaprav niso zavedali težavnosti celotne situacije. Včasih so iz hiše videli Italijane, ki so streljali. Spominja se tudi nočnih obiskov partizanov.

Lepe spomine ima na vrnitev brata, ki se je vrnil domov, ko je propadla Italija. Dan pred njegovim prihodom sta se domov vrnila tudi sama z očetom, bila sta namreč pregnana: triinštiridesetega leta, 29. marca zjutraj, so prišli Italijani in jim dali štiriindvajset ur da se izselijo. Pobrati so morali vso svojo lastnino, tudi živino. Njena družina je odšla k teti v Vrhpolje. Pod italijansko oblastjo se niso smeli vrniti domov, po razpadu Italije pa so se hitro preselili nazaj, saj so že grozili napadi Nemcev. Zdoma so živeli šest mesecev.

Med vojno so jedli tisto, kar so pridelali. Včasih so šli do Postojne ali Sežane, da bi dobili malo soli. Nikoli niso bili zares lačni, saj so pridelali dovolj za svojo družino. Za zajtrk so po navadi pojedli dva krompirja in skodelico mleka… Huje pa je bilo v večjih družinah.

Razmere se takoj po vojni niso bistveno spremenile, primanjkovalo je možnosti za zaposlitev. Ker se nihče v družini ni zaposlil niso imeli npr. sladkorja. Kajti če nisi imel živilskih kart, nisi imel nič.

V Ajdovščini so odpirali knjigarno in gospa Praček je dobila možnost zaposlitve v njej, a oče ji ni dovolil, da bi ga zapustila. Rekel ji je, da bo zažgal hišo, če bo odšla.

Gospa Frančiška danes razmišlja: “Ljudje moramo iti za svetom, svet ne bo šel za ljudmi.”

**Katja Adamič in Ines Rakar** (zapisali po pogovoru z gospo Frančiško Praček 7. marca 2016)